**Ministru kabineta noteikumu projekta**

**„Grozījumi Ministru kabineta 2010.gada 6.aprīļa noteikumos Nr.338 „Noteikumi par valsts statistikas pārskatiem sociālo pakalpojumu un sociālās palīdzības jomā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2010.gada 6.aprīļa noteikumos Nr.338 „Noteikumi par valsts statistikas pārskatiem sociālo pakalpojumu un sociālās palīdzības jomā”” (turpmāk – noteikumu projekts) izstrādāts:* pamatojoties uz MK 26.11.2013. prot. Nr.63 54.§ „Informatīvais ziņojums par vardarbības ģimenē gadījumiem, to izplatību un dinamiku 2012.gadā" 3.punktā doto uzdevumu Labklājības ministrijai izstrādāt grozījumus minēto noteikumu 4.pielikumā, lai uzskaitītu Labklājības ministrijas informācijas sistēmā „Valsts sociālās politikas monitoringa informācijas sistēma” (turpmāk – SPOLIS) tos gadījumus, kad bērni ir cietuši no kombinētas vardarbības;
* lai iegūtu statistikas datus par pilngadīgu personu, kuras cietušas no vardarbības, un vardarbības veicēju sociālo rehabilitāciju, ņemot vērā, ka saskaņā ar Sociālo pakalpojumu un sociālās palīdzības likuma pārejas noteikumu 17.1punktu sociālās rehabilitācijas pakalpojumus no 2015.gada 1.janvāra ir tiesīgas saņemt arī minētās personas.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 6.aprīļa noteikumi Nr.338 „Noteikumi par valsts statistikas pārskatiem sociālo pakalpojumu un sociālās palīdzības jomā”” (turpmāk – noteikumi Nr.338) nosaka valsts statistikas pārskatu veidlapu paraugus sociālo pakalpojumu un sociālās palīdzības jomā, t.sk. 4.pielikumā iekļauta pārskata veidlapa par sociālās rehabilitācijas pakalpojumu sniegšanu no prettiesiskām darbībām cietušiem bērniem, kā arī pārskatu iesniegšanas un aizpildīšanas kārtību.Valsts statistikas pārskatus to sagatavotāji līdz šim iesniedz Labklājības ministrijā, kura ievada šos datus informācijas sistēmā SPOLIS, bet jau no 2015.gada 1.janvāra pārskatus var iesniegt informācijas sistēmā SPOLIS, izmantojot attiecīgo e-pakalpojumu. Labklājības ministrija katru gadu gatavo un iesniedz Ministru kabinetā informatīvo ziņojumu par vardarbības ģimenē gadījumiem, to izplatību un dinamiku, analizējot arī pieejamos statistikas datus par bērniem, kas cietuši no seksuālas vardarbības. Gatavojot minētos ziņojumus, Labklājības ministrija konstatēja, ka apkopotie dati ir nepietiekami, lai izdarītu pamatotus un gadu griezumā salīdzināmus secinājumus par šo vardarbības veidu. Tādēļ noteikumu Nr.338 4.pielikums papildināms ar ziņām par bērnu sociālo rehabilitāciju, precizējot datus par kombinēto vardarbību pret bērniem un norādot, cik bērni ir cietuši kombinētajā vardarbībā ar seksuālo un fizisko vardarbību.Saistībā ar sociālās rehabilitācijas pakalpojumu sniegšanu pilngadīgām personām, kuras cietušas no vardarbības, un vardarbības veicēju sociālo rehabilitāciju, noteikumu Nr.338 4.pielikums papildināms ar ziņām:- par vardarbības veicējiem, kuri saņēmuši sociālās rehabilitācijas pakalpojumu kursu, kāda veida pakalpojumi sniegti, vai pakalpojumu kurss saņemts pilnībā vai tikai daļēji;- par pilngadīgām personām, kuras saņēma sociālās rehabilitācijas pakalpojumu, norādot informāciju par vardarbības veidiem, sociālās rehabilitācijas pakalpojuma kursa saņemšanu pilnībā vai daļēji;- par konsultāciju skaitu (cik konsultācijas ir snieguši speciālisti institūcijās un cik dzīvesvietā), papildus norādot jurista sniegtās konsultācijas, lai būtu iespēja izvērtēt šādu konsultāciju nepieciešamību;Attiecīgi noteikumu Nr.338 4.pielikums tiek izteikts jaunā redakcijā, papildinot pārskata veidlapu ar iepriekš minētajām ziņām.Izstrādātie grozījumi ļaus iegūt precīzāku informāciju par sociālās rehabilitācijas pakalpojumu sniegšanu gan bērniem, gan pilngadīgām personām un turpmāk dos iespēju Labklājības ministrijai sagatavot precīzāku datu analīzi gan politikas plānošanas vajadzībām, gan starptautiskajām organizācijām.Atbilstoši Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 2.2.apakšpunktam normatīvā akta projekta tekstu raksta, ievērojot juridisko terminoloģiju. Ņemot vērā minēto, atbilstoši grozījumiem Civillikumā, nepieciešams precizēt noteikumu Nr.338 terminoloģiju 3.pielikuma 2.8.tabulā „Iemesli bērnu ievietošanai institūcijā”, aizstāt vārdus „atņemtas bērnu aprūpes tiesības” ar vārdiem „pārtrauktas aizgādības tiesības”, un 2.5.tabulā „Personu sadalījums pēc rīcībspējas”, aizstāt vārdus „Uz pārskata gada 31.decembri institūcijā faktiski dzīvojušas personas, kuras ar tiesas lēmumu atzītas par rīcībnespējīgām” ar vārdiem „Uz pārskata gada 31.decembri institūcijā faktiski dzīvojušas personas, kurām ar tiesas spriedumu ir ierobežota rīcībspēja”.Attiecīgi noteikuma Nr.338 4.pielikuma 1.4.3.apakšpunktā plānots apkopot informāciju par tām personu grupām, kuras saņem vardarbīgas uzvedības mazināšanas pakalpojumu (persona, pret kuru uzsākta administratīvā pārkāpuma lietvedība par administratīvā pārkāpuma izdarīšanu, kas saistīts ar vardarbību, vai kriminālprocess par noziedzīga nodarījuma izdarīšanu, kas saistīts ar vardarbību vai vardarbības piedraudējumu; persona izturējusies vardarbīgi vai izteikusi draudus pielietot vardarbību; persona, kura baidās, ka tā varētu izturēties vardarbīgi, vai atzīst, ka ir veikusi vardarbību). Nodrošinot vardarbīgas uzvedības mazināšanas pakalpojumu, ir svarīgi ņemt vērā arī apdraudētās vai cietušās personas drošību. Informāciju noteikuma Nr.338 4.pielikuma 1.4.3.apakšpunktam iesniegs sociālās rehabilitācijas institūcija vai sociālais dienests, kuras šo informāciju iegūs no pakalpojuma pieprasījušās personas vai tā likumiskā pārstāvja. Šī informācija pakalpojuma sniedzējam vai sociālajam dienestam palīdzēs izvēlēties rehabilitācijas veidu un mērķtiecīgi plānot rehabilitācijas kursu, kā arī nepieciešamības gadījumā iesaistīties drošības pasākumu plānošanā cietušajai vai apdraudētai personai. Savukārt vardarbīgas uzvedības mazināšanas pakalpojuma administratoram – Labklājības ministrijai – šie dati ļaus izdarīt secinājumus par tām personu grupām, kuras vismazāk un visvairāk pakalpojumu izmanto, un attiecīgi plānot pakalpojumus ilgtermiņā. |
| 3. | Projekta izstrādē iesaistītās institūcijas | Labklājības ministrija |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Labklājības ministrija, institūcijas – sociālās rehabilitācijas pakalpojumu sniedzēji (katru gadu ir dažāds pakalpojuma sniedzēju skaits, vidēji 120 pakalpojuma sniedzēji), kas nodarbojas ar vardarbībā cietušo personu sociālo rehabilitāciju. |
| 2. | Tiesiskā regulējuma ietekme uz tautsaimniecību un administratīvo slogu | Ieviešot noteikumu projektu, netiek būtiski palielināts administratīvais slogs.Pirms noteikumu Nr.338 grozījumiem nepieciešamais ilgums viena pārskata sagatavošanai un pārbaudei bija 40 minūtes, papildus pievienotie dati prasa aptuveni vēl 20 minūtes, lai veiktu visas darbības. Pārskata aizpildīšanai un pārbaudei nepieciešams kopējais laiks būs 60 minūtes.Kopējais administratīvā sloga pieaugums ir 254.4 *euro*, bet tas tiek rēķināts, ja pārskatus iesniegs 120 institūcijas, tad vienam pārskatam pieaugums būs tikai 2.12 *euro*.Papildus jāatzīmē, ka minēto pārskatu būs iespēja iesniegt informācijas sistēmā SPOLIS, izmantojot attiecīgā e-pakalpojuma iespējas. |
| 3. | Administratīvo izmaksu monetārs novērtējums | Administratīvo izmaksu monetārs novērtējums tiek veikts vienam sociālās rehabilitācijas pakalpojumu sniedzējam, ņemot vērā to, ka pakalpojumu sniedzēju skaits, kuriem var būt kāds fiskālais risks, ir mainīgs.Tiek pieņemts, ka informācijas sniegšanas pienākumu izpildi īsteno darbinieks, kura atalgojums atbilst vidējam 9.mēnešalgu grupas 3.kategorijas darba samaksas apmēram 1 017.59 *euro*. Finanšu līdzekļu apjoms (f), kas atbilst vienas stundas likmei tiek noteikts, dalot dotās amatpersonu grupas mēnešalgas apmēru ar 160 darba stundām (1 017.59/160=6.36 *euro/h*).Tiek pieņemts, ka atbildīgo un līdzatbildīgo institūciju darbinieku nepieciešamais laika patēriņš (l), lai iestādes saņemtu informāciju no atsevišķo fiskālo risku vadības iestādēm, nodrošinātu informācijas sagatavošanas, apstrādes pienākumus, ir 120 stundas.Tiek pieņemts, ka vienā institūcijā ir viens atsevišķs fiskālais risks (kurā var būt vairāki atsevišķi fiskālie riski), kur ir iesaistīta centrālās valsts iestādes un padotības iestādes konkrētā struktūrvienība. Līdz ar to tiek pieņemts, ka uz šo vienu specifisko fiskālo risku ir 1 iesaistīti subjekti (n). Pārskatu par sociālās rehabilitācijas pakalpojumu sniegšanu no prettiesiskām darbībām cietušām personām paredzēts iesniegt reizi gadā (b).Vidējais administratīvā sloga palielinājums, kas saistīts ar gada pārskata sagatavošanu un iesniegšanu Latvijas centrālās statistikas pārvaldei, un citām institūcijām sastāda (C = (f x l) x (n x b)):6.36 *euro*/h x 120h x 1 cilv x 1gadījums=763.2 *euro*Kopā gadā administratīvās izmaksas sastāda763.2 *euro* |
| 4. | Cita informācija | Valsts budžeta iestādes noteikumu projektā paredzēto pasākumu īstenošanu nodrošinās piešķirto valsts budžeta līdzekļu ietvaros. |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | 2014.gada 17.oktobrī Labklājības ministrijas mājas lapā (<http://www.lm.gov.lv/text/1789>) tika ievietots paziņojums par projekta būtību un iedzīvotāji bija aicināti izteikt savu viedokli elektroniski un pa pastu.  |
| 2.  | Sabiedrības līdzdalība projekta izstrādē  | No 2014.gada 17.oktobra ministrija nav saņēmusi nevienu ieteikumu vai priekšlikumu no sabiedrības. |
| 3. | Sabiedrības līdzdalības rezultāti  | Nav. |
| 4. | Cita informācija | *Nav* |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Labklājības ministrija, institūcijas – sociālās rehabilitācijas pakalpojumu sniedzēji, kas nodarbojas ar vardarbībā cietušo personu sociālo rehabilitāciju |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Nav |

Anotācijas III,IV,V sadaļa - projekts šo jomu neskar.

Labklājības ministrs U.Augulis

14.01.2015. 11:26

1270

Ž.Buhanovskis

67021670, zanis.buhanovskis@lm.gov.lv